《哭从弟克简》
明代·黎景义

天夺汝何速，飘然朝露零。取妻七十日，为子八三龄。

半世辛勤业，微生淡薄形。弟兄眉亦白，父母鬓犹青。

命也身难赎，哀哉祸早丁。谢阶摧粹玉，荀室霣贤星。

有杵皆停相，无儿孰乞铭。远游何处泊，一寐几时醒。

我祖同鸠纪，昆行长雁翎。缌麻方服礼，杕杜欲除经。

宴乐遗萝茑，伤悽动脊令。寄归还素位，修短憾苍冥。

草死不成梦，琴亡焉可听。珠山临窆穴，雨泪湿林坰。

作者简介：黎景义（一六〇三—一六六二？），一名内美，字克和。顺德人。明思宗崇祯间诸生。黎遂球、陈邦彦、梁朝钟、陈子壮、张家玉等皆为其友。明清鼎革，奉母隐居桃山不出。著有《二丸居集》八卷。清陈伯陶编《胜朝粤东遗民录》有传。